Agtste verdagte vas oor komplot om Krejcir-ondersoekers te vermoor | Maroela Media
Lt.genl. Solomon Makgale, nasionale polisiewoordvoerder, sê die 36-jarige man is Donderdag in Pinetown, KwaZulu-Natal in hegtenis geneem nadat hy tydens 'n beweerde gewapende rooftog in die been geskiet is. "Ten tyde van die skietvoorval is daar ook 'n gesteelde voertuig in die verdagte se besit gevind," sê Makgale.
Die verdagte sal nou saam met Krejcir en ses ander verdagtes tereg staan op aanklag van sameswering tot moord. Die polisie vermoed dat die verdagte ook by talle ander sake betrokke was waaronder die sluipmoord op die Libanees Sam Issa, wat ook bande met Krejcir gehad het.
Makgale sê die polisie het intussen ook 'n man in hegtenis geneem vir sy beweerde betrokkenheid in die kriminele onderwêreld. Hy sê Jack Watts Cloete (42) is Donderdag in die Krugersdorp-area in hegtenis geneem.
Makgale sê Cloete was onder meer gesoek in verband met sy beweerde betrokkenheid by sake van moord, poging tot moord, aanranding met die doel om ernstig te beseer, dwelmhandel en diefstal. Cloete het Vrydag in die Krugersdorp-landdroshof verskyn en bly in aanhouding. Hy sal weer op 28 Mei in die hof verskyn.